《月华清 春夜有怀碧岑江姐》
清代·沈纕

暖翠帘栊，烛光摇曳，百五韶光佳丽。归燕依人，飞破炉烟香气。

过残寒、垂柳阴中，更绿到、阑干第几。闲倚。看多情暮景，怀人触绪。

向感瑶章枉寄。怅咫尺非遥，云天迢递。闺阁无双，笑掩女郎哪比。

漫回首、天际妆楼，想人在、银屏近底。帘外。疏棂正淡月，夜凉如此。

作者简介：江苏长洲人，字蕙孙，号散花女史，又号玉香仙子。沈起凤女，诸生林衍潮妻。工词，有《绣馀集》、《翡翠楼诗文集》、《浣沙词》。